Berugte dwelmbaas se seekoeie uit Colombia geposDie seekoeie in Colombia loop al vir jare lank vrylik rond. (Foto: Yakayuki Fuchigami/Yomiuri_The Yomiuri Shimbun/AFP) Colombia is reeds besig met die proses om sowat 70 seekoeie wat destyds deur die berugte dwelmbaas Pablo Escobar na die land gebring is uit die land te verwyder. Amptenare het Woensdag gesê die seekoeie sal na oorsese toevlugsoorde in onder meer Mexiko en Indië gaan. Om te verseker dat die seekoeie dit veilig oor die see maak is egter nie goedkoop nie en gaan die regering sowat $3,5 miljoen (meer as R60 miljoen) uit die sak jaag. Die sogenaamde kokaïenbaron het in die laat 1980’s ŉ klein groep van die uitheemse diere na Colombia gebring. Ná sy dood in 1993 is die diere egter losgelaat en kon vrylik in die moerasagtige gebied van Antioquia rondloop. Omgewingsamptenare spook 30 jaar later steeds om die seekoeie se aanwas te stuit, maar met min sukses. Die regering het verlede jaar probeer om ŉ sterilisasieprogram op die been te bring om die aanwas te beheer, maar dit het ook misluk. Tans is daar sowat 150 seekoeie in die land. Volgens regeringsamptenare beplan hulle om die helfte van die seekoeie in die komende maande te vang en te hervestig. Tien word vir die Ostok-toevlugsoord in die noorde van Mexiko bestem, terwyl 60 Indië toe sal gaan. Dit is nog nie duidelik na watter toevlugsoord hulle sal gaan nie. Ernesto Zazueta, eienaar van die Ostok-toevlugsoord, en goewerneur Anibel Gaviria van die Colombiaanse streek waar die seekoeie tans is, sê hulle beplan om die diere met aas in krale te lok waar hulle sal bly totdat hulle in spesiale kratte geplaas kan word vir die versending. “Die hele proses behoort miljoene dollar te kos,” het Zazueta gesê. Die ministerie van omgewingsake het verlede jaar die seekoeie as ŉ indringerspesie verklaar, wat die deur oopgemaak het om die diere uit te wis. Die nuwe plan om die seekoeie te verskuif word nou as ŉ lewensreddende dog laaste maatreël beskou. “Die seekoeie se aanwas is ŉ komplekse situasie vir die inwoners van die gebied,” het Gaviria destyds gesê. “Sommige inwoners se lewens is al deur die seekoeie, wat tussen twee en drie ton weeg, bedreig.” Die plaaslike omgewingsagentskap het in 2021 twee gevalle aangeteken waar seekoeie die plaaslike inwoners aangeval het.